Id-Deċiżjoni tal-Kummissjoni
tat-22 ta' Diċembru 1983
dwar it-tmexxija tal-Fond Soċjali Ewropew
(83/673/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Deċiżjoni tal-Kunsill 83/516/KEE tas-17 ta' Ottubru 1983 dwar ix-xogħlijiet tal-Fond Soċjali Ewropew [1],
Wara li kkunsidrat Regolament tal-Kunsill (KEE) Nru 2950/83 tas-17 ta' Ottubru dwar l-implimentazzjoni tad-Deċiżjoni 83/516/KEE dwar ix-xogħlijiet tal-Fond Soċjali Ewropew [2], u b'mod partikolari l-Artikoli 4 u 9 tagħha,
Billi għandhom jiġu introdotti formoli għal applikazzjonijiet għal għajnuna u talbiet għal ħlas;
Billi hemm bżonn ta' applikazzjoni separata għal kull tip ta' ħidma mniżżla fil-formola preskritta fl-1 Anness sabiex tissodisfa l-ħtiġijiet ta' tmexxija tajba ta' riżorsi li għalihom għandha tkun tista' ssir evalwazzjoni preċiża ta' ħidmiet fuq il-bażi tad-dispożizzjonijiet ta' Deċiżjoni 83/516/KEE u d-direttivi għat-tmexxij tal-Fond;
Billi jkun hemm bżonn li jiġi stabbilit limitu ta' żmien għas-sottomissjoni ta' applikazzjonijiet għal għajnuna taħt Artikolu 3(2) tad- Deċiżjoni 83/516/KEE u talbiet għal ħlasijiet finali;
Billi d-dewmien ta' l-għajnuna għal ħidmiet taħt Artikolu 3(1) tad-Deċiżjoni 83/516/KEE għandu jikkoinċidi mas-sena finanzjarja; filwaqt li għandu jkun preskritt l-ogħla limitu għad-dewmien ta' l-għajnuna għal ħidmiet multiannwali taħt Artikolu 3(2) ta' dik id-Deċiżjoni;
Billi huwa essenzjali li Stati Membri jinnotifikaw lill-Kummissjoni immedjatament b'kull bidla fil-fatturi li fuqhom tkun ibbażata l-approvazzjoni ta' għajnuna;
Billi sabiex ikun hemm tmexxija tajba tar-riżorsi, kwalunkwe somom mhux użati għandhom jiġu meħlusa immedjatament sabiex ikunu jistgħu jiġu allokati mill-ġdid għal ħidmiet oħra eliġibbli għal għajnuna;
Billi l-Kummissjoni għandha tkun infurmata immedjatament jekk kwalunkwe ħidma li tkun irċiviet għajnuna mill-Fond tkun is-suġġett ta' investigazzjoni minħabba suspett ta' irregolaritajiet;
Billi huwa essenzjali li l-Kummissjoni tirċievi informazzjoni regolari mill-Istati Membri minħabba l-fatt li l-effettività ta' l-għajnuna tal-Fond toħroġ minn tagħrif fid-dettall tal-ħidmiet li jkunu rċevew għajnuna,
ADOTTAT DIN ID-DEĊIŻJONI:
L-Artikolu 1
1. Applikazzjonijiet għal għajnuna taħt l-Artikolu 3 ta' Deċiżjoni 83/516/KEE għandhom jiddaħħlu fuq il-formola preskritta fl-Anness 1.
2. Applikazzjonijiet għal:
- ħlas finali taħt l-Artikolu 5(4) tar-Regolament (KEE) Nru 2950/83 għandhom jiddaħħlu fuq il-formola preskritta fl-Anness 2,
- ħlas ta' tieni parti ta' ħlas bil-quddiem taħt l-Artikolu 5(2) tar-Regolament (KEE) Nru 2950/83 għandu jiddaħħal fuq il-formola preskritta fl-Anness 3.
3. L-applikazzjonijiet iridu jintefgħu bi tliet kopji. Il-formoli għandhom jimtlew b'tip ittajpjat, l-ebda taqsima ma għandha titħalla barra.
4. Applikazzjonijiet li ma jikkonformawx mal-kundizzjonijiet ta' dan l-Artikolu ma għandhomx jiġu kkunsidrati.
L-Artikolu 2
1. It-tipi ta' ħidmiet li hemm referenza għalihom fl-Artiklu 1(2) tad- Deċiżjoni 83/516/KEE u l-kategoriji ta' persuni li hemm referenza għalihom fl-Artikolu 4 ta' dik id-Deċiżjoni għandhom ikunu s-suġġett ta' applikazzjonijiet separati għal għajnuna. Kull applikazzjoni għandu jkun fiha dettalji separati għal kull reġjun jew naħa, kif iddefinit fl-Artikolu 7(3) tad- Deċiżjoni 83/516/KEE u fid-direttivi għal tmexxija tal-Fond.
2. Applikazzjoni jista' jkollha x'taqsam ma' punt wieħed biss tad-direttivi għat-tmexxija tal-Fond, li jistabbilixxi l-prijorità tal-ħidmiet. Fejn il-ħidma tkun tikkonċerna bosta kategoriji ta' persuni, għandha tiddaħħal applikazzjoni separata għal kull kategorija.
3. Fejn issir ħidma minn bosta Stati Membri, kull Stat għandu jdaħħal applikazzjoni fir-rigward tal-kontribuzzjoni tiegħu stess.
4. Konformità mal-kundizzjonijiet ta' dan l-Artikolu għandha tkun prerekwiżit għall-approvazzjoni ta' applikazzjonijiet.
L-Artikolu 3
1. Applikazzjonijiet għal għajnuna li jkollhom x'jaqsmu ma' nfiq li għandu jsir fis-sena ta' wara jew, fil-każ ta' ħidmiet multiannwali, snin għal ħidmiet taħt l-Artikolu 3(2) tad-Deċiżjoni 83/516/KEE għandhom jiddaħħlu mill-Istati Membri sal-21 ta' Ottubru ta' kull sena sabiex jiġu kkunsidrati.
2. Applikazzjonijiet urġenti għandhom jiġu introdotti mill-Istati Membri ta' l-inqas xahar qabel ma tibda l-ħidma. Ġustifikazzjoni fid-dettall għall-urġenza għandha tintehmeż mal-formola mogħtija fl-Anness 1.
L-Artikolu 4
1. Ma tistax tingħata għajnuna għal ħidmiet taħt l-Artikolu 3(1) ta' Deċiżjoni 83/516/KEE għal perijodu itwal minn sena finanzjarja tal-Komunitajiet Ewropej.
2. Ma tistax tingħata għajnuna għal ħidmiet taħt l-Artikolu 3(2) tad-Deċiżjoni 83/516/KEE għal perijodu itwal minn 36 xahar.
l-Artikolu 5
Fejn ħidma li għaliha tkun iddaħħlet applikazzjoni għal għajnuna jew tkun ingħatat għajnuna, ma tkunx tista' ssir jew tkun tista' ssir parti minnha biss, l-Istat Membru għandhu jinnotifika lill-Kummissjoni biha bla telf ta' żmien.
L-Artikolu 6
1. Applikazzjonijiet għal ħlas ta' Stati Membri għandhom jaslu għand il-Kummissjoni fi żmien 10 xhur mid-data ta' tmiem tal-ħidmiet konċernati. Ma għandu jsir l-ebda ħlas fir-rigward ta' għajnuna li għaliha tkun iddaħħlet applikazzjoni wara d-data ta' għeluq ta' dan il-perjodu.
2. Ħlasijiet bil-quddiem għandhom jiġu rimborżati meta l-ispejjeż tal-ħidma kkonċernata ma jkunux jistgħu jkunu ġġustifikati fuq il-formola mogħtija fit-2 Anness fi żmien tliet xhur mid-data ta' għeluq tal-perijodu ta' 10 xhur preskritt f'paragrafu 1.
3. Fejn taħt l-Artikolu 5(3) tar- Regolament (KEE) Nru 2950/83 Stat Membru jitlob sospensjoni tal-ħlas ta' ħlas bil-quddiem, l-għajnuna għandha titħallas f'rata waħda ma' l-aħħar ħlas.
4. Fejn applikazzjoni għal ħlas finali tikxef somma li ma ġietx użata, din għandha tinħeles immedjatament.
L-Artikolu 7
Fejn it-tmexxija ta' ħidma li għaliha tkun ingħatat għajnuna tkun is-suġġett ta' investigazzjoni minħabba suspett ta' irregolaritajiet, l-Istat Membru għandu jinnotifika lill-Kummissjoni bih bla telf żmien.
L-Artikolu 8
Qabel il-15 ta' Diċembru ta' kull sena, l-Istati Membri għandhom jikkomunikaw lill-Kummissjoni, billi jużaw il-formola preskritta fl-Anness 4, statistiċi li jkollhom x'jaqsmu mal-ħidmiet imwettqa bil-għajnuna tal-Fond matul is-sena finanzjarja ta' qabel.
L-Artikolu 9
1. Deċiżjonijiet tal-Kummissjoni 78/706/KEE [3] u 78/742/KEE [4] huma hawnhekk imħassra. Iżda, għandhom jibqgħu japplikaw għal ħidmiet li għalihom tkun iddaħħlet applikazzjoni qabel l-1 ta' Ottubru 1983.
2. Permezz ta' deroga mill-Artikolu 3, applikazzjonijiet li jkollhom x'jaqsmu ma' ħidmiet li jkunu ppjanati li jibdew fis-sena finanzjarja 1984 għandhom jiddaħħlu qabel it-13 ta' Marzu 1984.
L-Artikolu 10
Din id-Deċiżjoni hija indirizzata lill-Istati Membri.
Magħmula fi Brussel, fit-22 ta' Diċembru 1983.